Na temelju članka 30. Zakona o komunalnom gospodarstvu (NN 68/18, 110/18, 32/20) i članka 40. Statuta Grada Delnica (SN GD 2/21) Gradsko vijeće Grada Delnica, na sjednici održanoj dana 21. prosinca 2023. godine, donosi

**ODLUKU O DAVANJU SUGLASNOSTI NA OPĆE UVJETE PRUŽANJA KOMUNALNE USLUGE JAVNE TRŽNICE NA MALO**

**Članak 1.**

Utvrđuje se da je Komunalnom trgovačkom društvu RISNJAK-DELNICE d.o.o. za obavljanje komunalnih djelatnosti Delnica, Školska 24 (u daljnjem tekstu: Pružatelj), temeljem [Odluke o načinu obavljanja komunalnih djelatnosti (SN GD 8/18](http://www.delnice.hr/DOKUMENTI_ODLUKE/sluzbene_novine/2018_sn08_web/GV%20104.%20Odluka%20o%20obavljanju%20komunalnih%20djelatnosti.pdf), 2/23), između ostalog povjereno obavljanje uslužne komunalne djelatnosti javne tržnice na malo.

**Članak 2.**

Utvrđuje se da je Uprava Pružatelja dana 14.11.2023. godine donijela Opće uvjeta isporuke pružanja komunalne usluge javne tržnice na malo.

**Članak 3.**

Daje se suglasnost Pružatelju na Opće uvjete pružanja komunalne usluge javne tržnice na malo, koji su sastavni dio ove Odluke.

**Članak 4.**

Ova Odluka stupa na snagu osmog dana od dana objave u „Službenim novinama Grada Delnica".

KLASA: 330-01/23-01/01

URBROJ: 2170-6-40-4-23-1

Delnice, 21. prosinca 2023. godine

Gradsko vijeće Grada Delnica

Predsjednica

Ivana Pečnik Kastner, v.r.

Na temelju članka 30. Zakona o komunalnom gospodarstvu (NN 68/18, 110/18., 32/20.) i članka 3. Odluke o načinu obavljanja komunalne djelatnosti (SN 13/07, 15/07, 37/09, 20/11, 26/13, SN GD 5/15, 6/15) Uprava društva 14.11.2023. godine donosi

**OPĆE UVJETE ISPORUKE KOMUNALNE USLUGE JAVNE TRŽNICE NA MALO**

OPĆE ODREDBE

**Članak 1.**

Ovim Općim uvjetima pružanja komunalne usluge javne tržnice na malo, Komunalno trgovačko društvo Risnjak- Delnice d.o.o. Delnice, Školska 24, (u tekstu: pružatelj) utvrđuje uvjete upravljanja i održavanja prostora za obavljanje usluge javne tržnice na malo na gradskoj tržnici Grada Delnica, Trg 138. brigade HV 2C (dalje u tekstu: tržnica).

**Članak 2.**

Ovim općim uvjetima utvrđuju se:

1. uvjeti pružanja odnosno korištenja usluge tržnice na malo,

2. međusobna prava i obveze pružatelja i korisnika usluge tržnice,

3. način mjerenja, obračuna i plaćanja isporučene usluge tržnice.

UVJETI PRUŽANJA ODNOSNO KORIŠTENJA USLUGE TRŽNICE

**Članak 3.**

Na tržnici se obavlja promet robom na malo.

Tržnicu čine zatvoreni i otvoreni tržni prostori namijenjeni za prodaju sa stolova i štandova.

U zgradi tržnice posluju prodavaonice.

**Članak 4.**

Promet roba na tržnici obavlja se u skladu s Zakonom o trgovini i drugim propisima, odlukama nadležnih tijela, odredbama tržnog reda i dobrim poslovnim običajima.

**Članak 5.**

Na tržnici se mogu prodavati:

- voće i povrće,

- mliječni proizvodi vlastite proizvodnje,

- jaja, med vlastite proizvodnje

- čajevi, eterična ulja, prirodna kozmetika

Na tržnici se mogu prodavati i drugi prehrambeni i poljoprivredni proizvodi koji su zdravstveno ispravni i neškodljivi za upotrebu i za koje je prodaja dozvoljena u skladu s propisima, ako za prodaju takvih proizvoda pružatelj osigura propisane uvjete.

Proizvodi koji podliježu zdravstvenom nadzoru i kontroli mogu se prodavati samo nakon pregleda i uz potvrdu odnosno dokaz o izvršenom pregledu.

U slučaju da na tržnici nisu zakupljena sva prodajna mjesta, pružatelj može smjestiti na preostala slobodna mjesta i prodavatelje ostalih neprehrambenih proizvoda.

**Članak 6.**

Pravo obavljanja prometa na malo i pravo korištenja usluga tržnice imaju pod jednakim uvjetima fizičke i pravne osobe (dalje u tekstu: korisnici).

Na tržnici mogu prodavati:

- pravna ili fizička osoba registrirana za obavljanje gospodarske djelatnosti trgovine na malo,

- nositelj i/ili član obiteljskog poljoprivrednog gospodarstva koji prodaje svoje poljoprivredne proizvode na malo, a koji je upisan u Upisnik poljoprivrednih gospodarstava u skladu s posebnim propisima,

- pravna ili fizička osoba registrirana za obavljanje proizvodne djelatnosti,

- druge osobe koje po Zakonu o trgovini mogu vršiti trgovinu na malo izvan prodavaonica.

**Članak 7.**

Radno vrijeme tržnice za korisnike zatvorenih poslovnih prostora definirati će sami zakupci poslovnih prostora, a sukladno zakonskim odredbama.

Radno vrijeme tržnice za korisnike na otvorenim prodajnim mjestima - stolovima je od ponedjeljka do subote od 6,00 do 14,00 sati.

Iznimno, kada to dozvoljavaju tehnički i organizacijski uvjeti, pružatelj može na zahtjev korisnika dogovoriti radno vrijeme duže od propisanog ali najkasnije do 19,00 sati, o čemu zaključuju poseban ugovor.

Ukoliko postoji interes od većine korisnika za rad nedjeljom i/ili blagdanom, pružatelj će radno vrijeme tržnice u te dane propisati posebnom odlukom.

**Članak 8.**

Prodajna mjesta na tržnici na otvorenom dijelu su drveni stolovi koji se postavljaju u otvorenom tržnom prostoru.

Pružatelj određuje namjenu prodajnih mjesta na tržnici po vrsti robe koja se prodaje i određuje raspored prodajnih mjesta za postavljanje stolova i štandova.

**Članak 9.**

Količina robe izložene prodaji ne može biti veća od kapaciteta prodajnog mjesta.

Zabranjeno je prehrambene proizvode izlagati na podu.

MEĐUSOBNA PRAVA I OBVEZE PRUŽATELJA I KORISNIKA USLUGE TRŽNICE

**Članak 10.**

Pružatelj dodjeljuje korisnicima prodajna mjesta u zakup:

- dnevno,

- mjesečno, polugodišnje, godišnje,

- prigodno za razdoblje do 10 dana.

Pružatelj dodjeljuje korisnicima prodajna mjesta u zakup temeljem Cjenika ili putem javnog nadmetanja.

Način dodjele prodajnog mjesta u zakup pružatelj određuje na osnovi potražnje za prodajnim mjestom.

**Članak 11.**

Uvjete javnog nadmetanja za dodjelu prodajnog mjesta u zakup određuje pružatelj.

Tekst javnog nadmetanja objavljuje se na oglasnom mjestu tržnice i mrežnim stranicama pružatelja i Grada Delnica.

**Članak 12.**

O zakupu prodajnog mjesta na otvorenom pružatelj i korisnik zaključuju pisani ugovor kojim se uređuju prava i obveze ugovornih strana.

Za dnevni zakup sklapa se usmeni ugovor. Korisnik pristupa sklapanju usmenog ugovora kada na prodajnom mjestu izloži proizvode za prodaju. Dokaz da je zaključen usmeni ugovor za dnevni zakup je potvrda o plaćenom dnevnom zakupu za prodajno mjesto.

**Članak 13.**

Pisani ugovor o zakupu prodajnog mjesta sadrži:

- naziv i adresu ugovornih strana,

- oznaku prodajnog mjesta,

- rok trajanja ugovora,

- visinu zakupnine,

- rok i uvjete plaćanja,

- predmet prodaje na prodajnom mjestu,

- uvjete raskida ugovora, te

- druge ugovorne odredbe.

**Članak 14.**

Prodajno mjesto korisnik ne smije dati u podzakup. Ako prodajno mjesto koje je dodijeljeno u zakup pisanim ugovorom korisnik ne zauzme najkasnije sat nakon početka radnog vremena tržnice, pružatelj može to prodajno mjesto dodijeliti u dnevni zakup drugom korisniku.

**Članak 15.**

Slobodna odnosno prodajna mjesta koja nisu dodijeljena u zakup na temelju pisanog ugovora, korisnici zauzimaju po redoslijedu dolaska na tržnicu. U slučaju spora između korisnika, ovlašteni radnik pružatelja određuje i dodjeljuje korisniku prodajno mjesto za dnevni zakup.

**Članak 16.**

Pružatelj usluga tržnice je dužan:

- osigurati uvjete nesmetanog prometa na tržnici,

- obavljati pregled tržnog prostora prije početka i po završetku radnog vremena i poduzimati odgovarajuće mjere radi otklanjanja uočenih nepravilnosti,

- korisnicima dati na korištenje stolove, spremnike za otpad i drugu raspoloživu opremu,

- održavati red na tržnici i po potrebi upozoravati korisnike i kupce na pravila ponašanja, a po potrebi i obavijesti nadležna tijela i službe ako se na tržnici zapaze osobe koje ugrožavanju sigurnost korisnika ili kupaca,

- surađivati s nadležnim inspekcijskim službama radi sprječavanja prodaje robe čija prodaja na tržnici nije dozvoljena, robe sumnjivog porijekla, zdravstveno neispravnih proizvoda, preprodaje robe i slično.

**Članak 17.**

Korisnici usluga tržnice su dužni:

- pridržavati se ovih Općih uvjeta i drugih propisa kojima se uređuje promet roba,

- prodajno mjesto zauzeti i opskrbiti robom najkasnije sat nakon početka radnog vremena tržnice, a napustiti do određenog završetka radnog vremena tržnice,

- istaknuti naziv korisnika, cijene i druge podatke o robi sukladno posebnim propisima

- na prodajnom mjestu izložiti količinu robe koja odgovara kapacitetu prodajnog mjesta i razvrstati robu po vrsti,

- robu izloženu prodaji na odgovarajući način zaštititi od štetnog utjecaja okoline,

- kupcu predati robu zapakiranu u čistom papiru, foliji, vrećici ili drugoj odgovarajućoj ambalaži,

- prodajno mjesto održavati čistim, a tijekom prodaje i prije napuštanja prodajnog mjesta otpad i ambalažu odlagati u spremnik namijenjen za tu vrstu otpada,

- pridržavati se propisanih higijensko-zdravstvenih uvjeta,

- radi prodaje robe za koju pružatelj nema osigurana tehnička sredstva i uređaje (prenosive staklene ili rashladne vitrine, vage i slično), koristiti vlastita sredstva i uređaje te osigurati njihovu sanitarnu i tehničku ispravnost,

- pružatelju plaćati naknadu za zakup prodajnog mjesta.

**Članak 18.**

Odredbe ovih Općih uvjeta ne odnosi se na zakupnike prostora u zgradi tržnice koji međusobne odnose reguliraju Ugovorom o zakupu poslovnog prostora s Izvršiteljem.

Korisnici iz prethodnog stavka dužni su se tijekom rada pridržavati slijedećeg:

- započeti s radom najranije u 7,00 sati i završiti s radom najkasnije u 20,00 sati.

- ne koristiti tržni prostor za opskrbu robom niti obavljati radnje koje na bilo koji način onečišćuju izloženu robu ili korisnicima usluga tržnice ometaju prodaju sa stolova

- za opskrbu robom koristiti vanjske prolaze i to u radne dane tržnice od 6,00 do 7,00 sati i od 13,00 do 14,00 sati,

- parkiranje i zaustavljanje vozila za opskrbu ispred ulaza u tržnicu nije dozvoljeno duže od vremena potrebnog za iskrcaj i ukrcaj.

NAČIN MJERENJA, OBRAČUNA I PLAĆANJA ISPORUČENE USLUGE TRŽNICE

**Članak 19.**

Naknade za zakup prodajnog mjesta određuje pružatelj Cjenikom usluge tržnice.

Cjenikom se određuju naknade za dnevni, mjesečni, polugodišnji, godišnji te dnevni zakup za prigodne prodaje.

**Članak 20.**

Prilikom određivanja naknada iz prethodnog članka pružatelj uzima u obzir izdatke koji su potrebni za osiguranje dostupnosti usluge tržnice.

Izdaci potrebni za osiguranje dostupnosti usluge tržnice su troškovi održavanja, upravljanja i čišćenja tržnog prostora, odvoza otpada, utrošene vode i električne energije, komunalna naknada i drugo.

**Članak 21.**

Pružatelj će za cjenik i za svaku njegovu izmjenu ili dopunu pribaviti prethodnu suglasnost Gradonačelnika Grada Delnica. Pružatelj će cjenik objaviti na oglasnom mjestu tržnice i mrežnim stranicama Pružatelja.

**Članak 22.**

Naknade iz cjenika su početne cijene za javno nadmetanje.

Kriterij za odabir ponuđača u javnom nadmetanju je najviša ponuđena cijena.

**Članak 23.**

Naknadu za dnevni zakup naplaćuje od korisnika ovlašteni radnik pružatelja.

Korisnici koji prodajno mjesto koriste na temelju pisanog ugovora ne plaćaju dnevni zakup već plaćaju zakup prema ispostavljenom računu pružatelja na način i u rokovima koji su određeni ugovorom.

ZAVRŠNE ODREDBE

**Članak 24.**

Ovi Opći uvjeti primjenjuju se nakon što Gradsko vijeće Grada Delnica na iste dadne prethodnu suglasnost.

**Članak 25.**

Ovi Opći uvjeti objavljuju se u „Službenim novinama Grada Delnica“, na mrežnim stranicama Grada Delnica, oglasnom mjestu tržnice i mrežnim stranicama pružatelja.

Risnjak-Delnice d.o.o.

Direktorica

Iva Žagar, dipl.oec., v.r.